CELEX: 32021R2065
Language: lt
Date: 2021-08-25 00:00:00
Title: Komisijos deleguotasis reglamentas (ES) 2021/2065 2021 m. rugpjūčio 25 d. kuriuo nustatomas paprastųjų otų žvejybai Juodojoje jūroje taikomas žuvų išmetimo į jūrą mažinimo planas

2021 11 26   
               
               
                  LT
               
               
                  Europos Sąjungos oficialusis leidinys
               
               
                  L 421/14
               
            
         KOMISIJOS DELEGUOTASIS REGLAMENTAS (ES) 2021/2065
         2021 m. rugpjūčio 25 d.
         kuriuo nustatomas paprastųjų otų žvejybai Juodojoje jūroje taikomas žuvų išmetimo į jūrą mažinimo planas
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2013 m. gruodžio 11 d. Europos Parlamento ir Tarybos reglamentą (ES) Nr. 1380/2013 dėl bendros žuvininkystės politikos, kuriuo iš dalies keičiami Tarybos reglamentai (EB) Nr. 1954/2003 ir (EB) Nr. 1224/2009 bei panaikinami Tarybos reglamentai (EB) Nr. 2371/2002 ir (EB) Nr. 639/2004 bei Tarybos sprendimas 2004/585/EB (1)
            , ypač į jo 15 straipsnio 6 dalį;
         kadangi:
         
                     (1)
                  
                  
                     Reglamentu (ES) Nr. 1380/2013 siekiama, įvedant įpareigojimą iškrauti laimikį, palaipsniui sustabdyti žuvų, sužvejotų per visas ES žvejybos operacijas, išmetimą į jūrą;
                  
               
                     (2)
                  
                  
                     Reglamento (ES) Nr. 1380/2013 15 straipsnyje nustatytas įpareigojimas iškrauti visą Juodojoje jūroje sužvejotų žuvų rūšių, kurioms taikomi laimikio limitai, laimikį. Įpareigojimas iškrauti rūšių, pagal kurias apibrėžiama žvejyba, žuvų laimikį pagal Reglamento (ES) Nr. 1380/2013 15 straipsnio 1 dalies d punktą turėjo būti pradėtas taikyti ne vėliau kaip nuo 2017 m. sausio 1 d. Viena iš tų rūšių yra paprastieji otai;
                  
               
                     (3)
                  
                  
                     2016 m. spalio 20 d. Komisija priėmė Deleguotąjį reglamentą (ES) 2017/87, kuriuo nustatomas paprastųjų otų žvejybai Juodojoje jūroje taikomas žuvų išmetimo į jūrą mažinimo planas (2), kuriuo numatyta statomaisiais dugniniais žiauniniais tinklais sužvejotiems paprastiesiems otams taikoma išgyvenamumu grindžiama išimtis. Jis buvo taikomas nuo 2017 m. sausio 1 d. iki 2019 m. gruodžio 31 d.;
                  
               
                     (4)
                  
                  
                     Bulgarija ir Rumunija turi tiesioginių paprastųjų otų žvejybos Juodojoje jūroje valdymo interesų. 2021 m. vasario 12 d. tos valstybės narės Komisijai pateikė bendrą rekomendaciją, kurioje prašoma atnaujinti išmetimo į jūrą mažinimo planą ir taikyti išgyvenamumu grindžiamą išimtį paprastiesiems otams, sužvejotiems statomaisiais dugniniais žiauniniais tinklais Juodojoje jūroje. 2021 m. liepos 15 d. tos valstybės narės pateikė atnaujintą bendrą rekomendaciją. Iš atitinkamų mokslo įstaigų gauta mokslinės informacijos apie aukštą šios rūšies žuvų išgyvenamumą;
                  
               
                     (5)
                  
                  
                     Žuvininkystės mokslo, technikos ir ekonomikos komitetas (3) (ŽMTEK) pateiktą atnaujintą bendrą rekomendaciją įvertino ir pažymėjo, kad pateiktą informaciją reikia patobulinti. Komisija pripažįsta, kad esama mokslinių tyrimų (4), iš kurių matyti didelis paprastųjų otų, sužvejotų Juodojoje jūroje žiauniniais tinklais žvejojančių ES nepriklausančių šalių laivų, išgyvenamumas. Kadangi tyrimai susiję su tuo pačiu jūros baseinu, rūšimis ir žvejybos įrankiais, kaip ir Bulgarijos ir Rumunijos prašoma išimtis, Komisija mano, kad nustatant išimtį į šį tyrimą reikėtų atsižvelgti;
                  
               
                     (6)
                  
                  
                     remiantis moksliniais įrodymais ir ŽMTEK vertinimu, Reglamento (ES) Nr. 1380/2013 15 straipsnio 4 dalies b punkte numatyta išgyvenamumu grindžiama išimtis turėtų būti įtraukta į šį reglamentą vieniems metams;
                  
               
                     (7)
                  
                  
                     iki 2022 m. gegužės 1 d. atitinkamos valstybės narės turėtų pateikti papildomų duomenų apie žiauniniais tinklais sužvejotų paprastųjų otų išgyvenamumo įverčius;
                  
               
                     (8)
                  
                  
                     kadangi šiame reglamente numatytos priemonės daro tiesioginį poveikį su Sąjungos laivų žvejybos sezonu susijusiai ekonominei veiklai ir jų žvejybos sezono planavimui, jis turėtų įsigalioti iš karto, kai bus paskelbtas. Remiantis bendra rekomendacija ir atsižvelgiant į Reglamento (ES) Nr. 1380/2013 15 straipsnio 1 dalyje nustatytą tvarkaraštį, šis reglamentas turėtų būti taikomas nuo 2022 m. sausio 1 d.,
                  
               PRIĖMĖ ŠĮ REGLAMENTĄ:
         
            1 straipsnis
            Įpareigojimo iškrauti laimikį įgyvendinimas
            Reglamento (ES) Nr. 1380/2013 15 straipsnio 1 dalyje nustatytas įpareigojimas iškrauti laimikį taikomas paprastųjų otų (Psetta maxima) žvejybai statomaisiais dugniniais žiauniniais tinklais (žvejybos įrankio kodas (5) – GNS) Juodojoje jūroje pagal šį reglamentą.
         
         
            2 straipsnis
            Apibrėžtis
            Šiame reglamente terminas „Juodoji jūra“ reiškia Bendrosios Viduržemio jūros žvejybos komisijos (GFCM) 29 geografinio parajonio jūros vandenis, kaip apibrėžta Europos Parlamento ir Tarybos reglamento (ES) Nr. 1343/2011 (6) I priede.
         
         
            3 straipsnis
            Išgyvenamumu grindžiama išimtis
            
               1.   Įpareigojimo iškrauti laimikį išimtis, skirta rūšims, kurių individams, remiantis moksliniais įrodymais, būdingas didelis išgyvenamumas, pagal Reglamento (ES) Nr. 1380/2013 15 straipsnio 4 dalies b punktą 2022 m. taikoma paprastiesiems otams (Psetta maxima), sužvejotiems statomaisiais dugniniais žiauniniais tinklais (GNS) Juodojoje jūroje.
            
            
               2.   1 dalyje nurodytomis aplinkybėmis sužvejoti paprastieji otai (Psetta maxima) nedelsiant paleidžiami tame pačiame rajone, kuriame buvo sužvejoti.
            
            
               3.   Tiesioginių paprastųjų otų žvejybos Juodojoje jūroje valdymo interesų turinčios valstybės narės iki 2022 m. gegužės 1 d. Komisijai pateikia papildomų duomenų apie žiauniniais tinklais sužvejotų paprastųjų otų išgyvenamumo įverčius ir kitos aktualios mokslinės informacijos, pagrindžiančios 1 dalyje nurodytos išimties taikymą. Tuos duomenis ŽMTEK įvertina ne vėliau kaip iki 2022 m. liepos 31 d.
            
         
         
            4 straipsnis
            Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
            Šis reglamentas taikomas nuo 2022 m. sausio 1 d. iki gruodžio 31 d.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2021 m. rugpjūčio 25 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 354, 2013 12 28, p. 22.
         
            (2)  2016 m. spalio 20 d. Komisijos deleguotasis reglamentas (ES) 2017/87, kuriuo nustatomas paprastųjų otų žvejybai Juodojoje jūroje taikomas žuvų išmetimo į jūrą mažinimo planas (OL L 14, 2017 1 18, p. 9).
         
            (3)  2021 m. Žuvininkystės mokslo, technikos ir ekonomikos komiteto ataskaitos „Bendrų rekomendacijų dėl įpareigojimo iškrauti laimikį vertinimas“ (STECF-21-05). Europos Sąjungos leidinių biuras, Liuksemburgas. Ataskaitų tekstas skelbiamas adresu https://stecf.jrc.ec.europa.eu/documents/43805/2537709/STECF+PLEN+19-02.pdf.
         
            (4)  Basaran, F. and N. Samsun, 2004, Survival rates of Black Sea Turbot (Psetta maxima maeotica, L. 1758) broodstock captured by gill nets from different depths and their adaptation culture conditions, Aquaculture International 12: p. 321–331, 2004. Giragosov, V. and A. Nikolayevna Khanaychenko, 2012, The State-of-Art of the Black Sea Turbot Spawning Population off Crimea (1998–2010), Turkish Journal of Fisheries and Aquatic Sciences, 2012 m. rugsėjo mėn., DOI: 10.4194/1303-2712-v12_2_25; Samsun, N. and F. Kalayci, 2005, Survival Rates of Black Sea Turbot (Scophthalmus maeoticus Pallas, 1811), Captured by Bottom Turbot Gillnets in Different Depths and Fishing, Seasons Between 1999 and 2004, Turkish Journal of Fisheries and Aquatic Sciences 5: p. 57–62, 2005.
         
            (5)  Šiame reglamente naudojami žvejybos įrankių kodai yra nustatyti Komisijos įgyvendinimo reglamento (ES) Nr. 404/2011, kuriuo nustatomos išsamios Tarybos reglamento (EB) Nr. 1224/2009, nustatančio Bendrijos kontrolės sistemą, kuria užtikrinamas bendrosios žuvininkystės politikos taisyklių laikymasis, įgyvendinimo taisyklės, XI priede (OL L 112, 2011 4 30, p. 1.). Lentelėje naudojami laivų, kurių bendrasis ilgis mažesnis nei 10 metrų, žvejybos įrankių kodai yra nustatyti FAO žvejybos įrankių klasifikavimo sistemoje.
         
            (6)  2011 m. gruodžio 13 d. Europos Parlamento ir Tarybos reglamentas (ES) Nr. 1343/2011 dėl tam tikrų žvejybos BVJŽK (Bendrosios Viduržemio jūros žvejybos komisijos) susitarimo rajone nuostatų, kuriuo iš dalies keičiamas Tarybos reglamentas (EB) Nr. 1967/2006 dėl žuvų išteklių tausojančio naudojimo Viduržemio jūroje valdymo priemonių (OL L 347, 2011 12 30, p. 44).